ROZHODNUTIE KOMISIE
z 26. februára 2009,
ktorým sa mení a dopĺňa rozhodnutie 1999/217/ES, pokiaľ ide o zoznam chuťových a aromatických prísad používaných v potravinách alebo na potravinách
[oznámené pod číslom K(2009) 1222]
(Text s významom pre EHP)
(2009/163/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2232/96 z 28. októbra 1996, ktorým sa ustanovuje postup Spoločenstva pre chuťové a aromatické prísady používané alebo uvažované pre použitie do alebo na potraviny (1), a najmä na jeho článok 3 ods. 2,
keďže:
(1)
Nariadením (ES) č. 2232/96 sa ustanovuje postup na určenie pravidiel v súvislosti s chuťovými a aromatickými prísadami používanými v potravinách alebo určenými na použitie v potravinách. Týmto nariadením sa ustanovuje prijatie zoznamu chuťových a aromatických prísad (ďalej len „zoznam“) po tom, čo členské štáty oznámia zoznam chuťových a aromatických prísad, ktoré sa môžu používať v potravinách alebo na potravinách predávaných na ich území, a na základe preskúmania tohto oznámenia Komisiou.
(2)
Okrem toho sa nariadením (ES) č. 2232/96 ustanovuje program hodnotenia chuťových a aromatických prísad obsiahnutých v zozname („program hodnotenia“) s cieľom preveriť, či tieto látky spĺňajú všeobecné kritériá na ich používanie stanovené v prílohe k uvedenému nariadeniu. Nariadením (ES) č. 2232/96 sa ustanovuje, že osoby zodpovedné za uvádzanie chuťových a aromatických prísad na trh musia Komisii poslať údaje potrebné na ich vyhodnotenie. V uvedenom nariadení sa rovnako ustanovuje, že po ukončení programu hodnotenia sa musí prijať zoznam chuťových a aromatických prísad, ktorých použitie sa musí povoliť s vylúčením ostatných.
(3)
Rozhodnutím 1999/217/ES (2) Komisia prijala, podľa nariadenia (ES) č. 2232/96, zoznam chuťových a aromatických prísad používaných v potravinách alebo na potravinách.
(4)
Nariadením Komisie (ES) č. 1565/2000 z 18. júla 2000, ktorým sa ustanovujú opatrenia potrebné na prijatie hodnotiaceho programu podľa nariadenia Európskeho parlamentu a Rady (ES) č. 2232/96 (3), sa ustanovujú určité informácie, ktoré musí predložiť osoba zodpovedná za uvádzanie na trh určitých aromatických prípravkov zahrnutých do zoznamu, aby sa umožnilo vykonanie hodnotenia prísady.
(5)
V prípade 148 prísad sa nepredložili žiadne informácie, ani Komisia nebola informovaná o zámere tieto informácie ešte predložiť. Tieto prísady sa preto nemôžu hodnotiť, pokiaľ ide o ich súlad so všeobecnými kritériami na používanie chuťových a aromatických prísad ustanovených v nariadení (ES) č. 2232/96. Preto je vhodné, aby sa tieto prísady vypustili zo zoznamu.
(6)
Pri uplatňovaní nariadenia (ES) č. 2232/96 a odporúčania Komisie 98/282/ES z 21. apríla 1998 o spôsoboch, ktorými by členské štáty a signatárske štáty Dohody o Európskom hospodárskom priestore mali chrániť duševné vlastníctvo v súvislosti s vývojom a výrobou chuťových a aromatických prísad uvedených v nariadení Európskeho parlamentu a Rady (ES) č. 2232/96 (4), oznamujúce členské štáty požiadali, aby niektoré prísady boli zaregistrované takým spôsobom, ktorým by sa chránili práva duševného vlastníctva ich výrobcu.
(7)
Ochrana týchto prísad uvedených v časti B zoznamu sa obmedzuje na obdobie maximálne päť rokov od dátumu prijatia uvedeného oznámenia. V prípade 4 zostávajúcich prísad toto obdobie už uplynulo, preto by sa následne mali presunúť do časti A zoznamu.
(8)
Rozhodnutie 1999/217/ES by sa preto malo zodpovedajúcim spôsobom zmeniť a doplniť.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 1999/217/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 26. februára 2009